<classify> Katika mchezo wa kwanza uliochezwa Uwanja wa Amahoro, Kigali Rwanda Yanga iliibuka na ushindi wa mabao 2-1. Akizungumza jana kuhusiana na mchezo huo wa marudiano utakaochezwa Uwanja wa Taifa, Dar es Salaam, Pluijm alisema kikosi chake kimejipanga na kina imani kitafanya vizuri, lakini akiwaonya wachezaji na mashabiki kwamba APR si timu ya kubeza. APR sio timu ndogo.Hucheza kwa moyo na kujituma hivyo, ni lazima tupambane kuhakikisha tunacheza kwa kushambulia na kufunga na sio kuzuia, alisema. Alisema ana imani kama watacheza kwa nidhamu kubwa na kwa moyo wa kujitolea, na kujiamini kuna uwezekano mkubwa wa kufuzu hatua nyingine.Katika mchezo huo, Yanga itakosa huduma ya wachezaji wanne ambao ni Juma Abdul anayetumikia adhabu ya kadi mbili za njano alizopata katika mchezo wa awali dhidi ya Cercle de Joachim na ule wa kwanza wa APR uliochezwa mwishoni mwa wiki iliyopita, ambapo aliifungia timu yake bao.Kwa mujibu wa Pluijm wengine ni Benedicto Tinocco, Matheo Anthony na Said Juma Makapu wanaoumwa malaria. Kukosekana kwa Abdul ambaye ni tegemeo kwenye kikosi cha Yanga itakuwa ni pigo, lakini Pluijm amesema nafasi yake itachukuliwa na wachezaji wengine ambao wako imara.Kwa upande wake Mkuu wa Idara na Mawasiliano wa Yanga Jerry Muro, alisema APR inatarajiwa kutua nchini na idadi kubwa ya mashabiki na kuhimiza mashabiki wa Yanga wajitokeze kwa wingi kuishangilia timu yao. Kama Yanga ikifanikiwa kufuzu hatua hiyo itakutana na mshindi wa mchezo kati ya Recreativo de Libolo ya Angola na Al Ahly ya Misri  <topic>: MICHEZO 